寫真自贊五首  其三
作者：黄庭堅
朝代：宋

paragraphs: 或問魯直似不似，似與不似，是何等語。
前乎魯直，若甲若乙，不可勝紀。
後乎魯直，若甲若乙，不可勝紀。
此一時也，則魯直而已矣。
一以我爲牛，予因以渡河而徹源底。
一以我爲馬，予因以日千里計。
魯直之在萬化，何翅太倉之一稊米。
吏能不如趙張三王，文章不如司馬班揚。
頎頎以富貴酖毒，而酖毒不能入其城府。
投之以世故豺虎，而豺虎無所措其爪角。
則於數子，有一日之長。